Dié strate môre in Pretoria gesluitDie Uniegebou (Foto: Wikipedia) Die Tshwane Metropolisie (TMPD) het motoriste gewaarsku dat talle strate in Pretoria Donderdag gesluit sal wees as deel van die Gautengse regering se Vrouedagvieringe. Die Gautengse provinsiale regering en talle ondersteuners sal ter ere van die 62ste herdenking van die historiese 1956-vroueoptog ’n optog in die Pretoria-sakesentrum hou. Volgens sr.supt. Isaac Mahamba, woordvoerder van die TMPD, sal optoggangers Donderdag vanaf 07:00 by die Lillian Ngoyi-plein op die hoek van Lillian Ngoyi- en- Helen Josephstraat bymekaarkom waarna hulle in Stanza Bopapestraat na die Uniegeboue sal stap. David Makhura, die premier van Gauteng, en Faith Mazibuko, die LUR vir sport, kuns, kultuur en ontspanning, sal die sowat 2 km-optog lei wat die einste spore van die 1956-optog sal stap – vanaf die Women’s Living Heritage-monument by die Lillian Ngoyi-plein – na die Uniegeboue, bevestig ’n verklaring deur die Gauteng departement van sport, kuns, kultuur en ontspanning. Die volgende kruisings langs Stanza Bopapestraat sal deur dié optog geraak word: Volgens Mahamba sal die optog na verwagting die Uniegeboue om 11:00 bereik. Optoggangers sal dan later deur busse op die hoek van Hamilton- en Stanza Bopapestraat opgelaai word. Tshwane-metropolisiebeamptes sal ontplooi word om die optog en alle strate wat deur die optog beïnvloed word te monitor. Motoriste word aangeraai om hierdie strate te vermy en alternatiewe roetes soos onder meer Francis Baard- en Strubenstraat te gebruik.